b"\n_START_ARTICLE_\nBaronia d'Enten\xc3\xa7a\n_START_SECTION_\nRibera d'Ebre\n_START_PARAGRAPH_\nLes possessions dels Enten\xc3\xa7a a la Ribera d'Ebre eren conegudes amb el nom de Baronia d'Enten\xc3\xa7a. Cal esmentar Falset, M\xc3\xb3ra, Tivissa, Altafulla, Siurana, Ulldemolins, Cabassers, Garcia, Mar\xc3\xa7\xc3\xa0, Pratdip i Colldejou. Moltes d'aquestes possessions eren her\xc3\xa8ncia dels Castellvell. El 1321, despr\xc3\xa9s de la mort de Guillem d'Enten\xc3\xa7a i de Montcada (sis\xc3\xa8 bar\xc3\xb3 d'Enten\xc3\xa7a) la baronia pass\xc3\xa0 a la senyoria reial i les possessions foren annexades al comtat de Prades, del qual formaren part. El Comtat de Prades fou lliurat a l'infant Ramon Berenguer, fill de Jaume el Just, el qual l'intercanvi\xc3\xa0 el 1342 amb el seu germ\xc3\xa0 l'infant Pere. Des d'aleshores la baronia d'Enten\xc3\xa7a segu\xc3\xad les vicissituds d'aquest comtat. La seva capital era Falset.\n_START_SECTION_\nCinca, Ribagor\xc3\xa7a i Sobrarb\n_START_PARAGRAPH_\nLa Baronia d'Enten\xc3\xa7a a la zona d'Alcolea de Cinca fou una jurisdicci\xc3\xb3 senyorial formada per l'agrupaci\xc3\xb3 de pobles de la baronia d'Alcolea, que havia pertangut a la casa d'Enten\xc3\xa7a. Teresa d'Enten\xc3\xa7a, comtessa d'Urgell i vescomtessa d'\xc3\x80ger (1314-1327), l'aport\xc3\xa0 al seu marit, l'infant Alfons (despr\xc3\xa9s Alfons IV d'Arag\xc3\xb3 \xc2\xabel Benigne\xc2\xbb), juntament amb la baronia d'Antill\xc3\xb3n, i fou transmesa a llur fill, el comte Jaume I d'Urgell, i als seus successors._NEWLINE_A part d'Alcolea de Cinca, els pobles que formaven part de la baronia d'Alcolea eren: Castellflorit, Lo Grau, Alerre, Samitier, Guaso, Morcat, Abizanda i Solana a la dreta del riu Cinca, i Graus, Setcastella, Artasona, Clamosa i Pui de Cinca a l'esquerra del Cinca, entre altres llocs de la Ribagor\xc3\xa7a i el Sobrarb._NEWLINE_Fora d'aquestes zones hi havia: Abiego, Alerre, Lascellas-Ponzano, Manzanera i R\xc3\xa0fels a Arag\xc3\xb3, i Cuatrocasados, Lagruesa, Xestalgar i Xiva a Val\xc3\xa8ncia."